Predkladacia správa

Návrh zákona je vypracovaný v nadväznosti na Programové vyhlásenie vlády Slovenskej republiky a rámcový plán legislatívnych úloh na celé volebné obdobie.
Termín predloženia návrhu zákona vláde Slovenskej republiky je určený na mesiac február Plánom legislatívnych úloh vlády Slovenskej republiky, schválený uznesením vlády Slovenskej republiky z 10. januára 2007 č. 10, na február 2007.
	Cieľom zákona je dôkladnejšie preverovanie žiadateľov o štátne občianstvo Slovenskej republiky a spresnenie úpravy pravidiel štátneho občianstva. Ďalšie úpravy sa týkajú sprehľadnenia a zefektívnenia činnosti štátnych orgánov pri nadobúdaní, strate a osvedčovaní štátneho občianstva Slovenskej republiky.
	Návrh zohľadňuje požiadavky Prezídia Policajného zboru týkajúce sa zamedzeniu narastajúceho nebezpečenstva organizovaného zločinu a medzinárodného terorizmu. 
	
Návrh zákona obsahuje aj novelu zákona Národnej rady Slovenskej republiky                  č. 300/1993 Z. z. o mene a priezvisku v znení neskorších predpisov, ktorá umožňuje          používanie druhého a tretieho mena osoby zapísaných v rodnom liste v úradnom styku. Uvedená zmena je reakciou na podnety z praxe a je potrebná aj vzhľadom na vydávanie preukazov formátu Európskej únie. Novela upravuje aj niektoré správne poplatky na úseku matrík a registrácií právnických osôb.

Na základe požiadavky, ktorá vplynula z medzirezortného pripomienkového konania, bol návrh zákona doplnený o nový článok, ktorým sa novelizuje aj zákon č. 474/2005 Z. z. o Slovákoch žijúcich v zahraničí.

Návrh bol v januári a februári 2007 predmetom medzirezortného pripomienkového konania, ktorého vyhodnotenie tvorí osobitnú časť materiálu.

Návrh zákona bol následne  6. marca 2007 predmetom rokovania Legislatívnej rady vlády Slovenskej republiky. Návrh zákona je upravený podľa pripomienok, ktoré k nemu boli uplatnené na uvedenom rokovaní. 

Návrh sa predkladá bez rozporov.